Cyrilliese syfers is ’n syferstelsel wat van die Cyrilliese skrif afgelei is. Dit is in die laat 10de eeu in die Eerste Bulgaarse Ryk ontwikkel en is ook deur Suid- en Oos-Slawiese volke gebruik. Die stelsel is tot vroeg in die 18de eeu nog in Rusland gebruik totdat Pieter die Grote dit met die Arabiese syferstelsel vervang het. Cyrilliese syfers word soms nog aangetref in boeke wat in Kerkslawies geskryf is. Die stelsel is kwasi-desimaal en bestaan eintlik uit die Griekse syferstelsel wat in die ooreenstemmende Cyrilliese grafeme geskryf word – die volgorde is gebaseer op die oorspronklike Griekse alfabet en stem nie ooreen met die Cyrilliese alfabetiese volgorde nie. ’n Aparte letter word toegeken aan elke meervoud van een (1, 2, … 9), tien (10, 20, … 90) en honderd (100, 200, … 900). Die getalle word geskryf soos wat hulle in Slawies uitgespreek word: die deel met die hoogste waarde eerste en die deel met die laagste waarde laaste. Die uitsonderings is die getalle van 11 tot 19, waar die ene voor die tiene uitgespreek én geskryf word.